b"\n_START_ARTICLE_\nJoseph Tainter\n_START_PARAGRAPH_\nJoseph Anthony Tainter (s. 8. joulukuuta 1949) on yhdysvaltalainen antropologi ja historioitsija._NEWLINE_Tainter opiskeli antropologiaa Kalifornian yliopistossa sek\xc3\xa4 Northwestern Universityss\xc3\xa4, miss\xc3\xa4 h\xc3\xa4n suoritti tohtorin oppiarvon vuonna 1975.  H\xc3\xa4n toimii t\xc3\xa4ll\xc3\xa4 hetkell\xc3\xa4 professorina Utahin osavaltionyliopiston ymp\xc3\xa4rist\xc3\xb6- ja yhteiskuntatieteen laitoksessa. Aikaisemmin h\xc3\xa4n on toiminut yhdysvaltalaisen Rocky Mountain Forest and Range Experiment Stationin kulttuuriperint\xc3\xb6tutkimuksen projektinjohtajana sek\xc3\xa4 New Mexicon yliopiston antropologian professorina._NEWLINE_Lukuisten artikkeleiden ohella h\xc3\xa4nen tunnetuin teoksensa on The Collapse of Complex Societies (1988), joka k\xc3\xa4sittelee mayojen korkeakulttuurin, Chacon kanjonin pueblointiaanikulttuurin sek\xc3\xa4 Rooman valtakunnan romahduksia verkkoteorian, energiatalouden ja kompleksisuusteorian n\xc3\xa4k\xc3\xb6kulmista. Tainterin mukaan kompleksisten yhteiskuntien s\xc3\xa4ilyminen tai romahdus seuraa onnistumisesta tai ep\xc3\xa4onnistumisesta ongelmanratkaisussa ja yhteiskunnat romahtavat, kun niiden lis\xc3\xa4investoinnit kompleksisuuteen eiv\xc3\xa4t en\xc3\xa4\xc3\xa4 tuota riitt\xc3\xa4v\xc3\xa4\xc3\xa4 rajahy\xc3\xb6ty\xc3\xa4. Romahdus merkitsee nopeaa yhteiskunnan kompleksisuuden v\xc3\xa4henemist\xc3\xa4.\n_START_SECTION_\nKompleksinen yhteiskunta\n_START_PARAGRAPH_\nTainterin p\xc3\xa4\xc3\xa4teoksen The Collapse of Complex Societies mukaan yhteiskuntien kompleksisuus kasvaa niiden pyrkiess\xc3\xa4 ratkaisemaan ongelmia. Lis\xc3\xa4\xc3\xa4ntyv\xc3\xa4 sosiaalinen kompleksisuus voidaan tunnistaa ty\xc3\xb6njaollisesta eriytymisest\xc3\xa4 ja erikoistumisesta, sit\xc3\xa4 s\xc3\xa4\xc3\xa4televien mekanismien kasvusta, symbolisen ja abstraktin viestinn\xc3\xa4n lis\xc3\xa4\xc3\xa4ntymisest\xc3\xa4 sek\xc3\xa4 sellaisen informaation tuottamiseen ja k\xc3\xa4sittelyyn erikoistuneen yhteiskuntaryhm\xc3\xa4n olemassaolosta, joka ei itse suoraan osallistu materiaaliseen tuotantoon. Kompleksisen yhteiskunnan yll\xc3\xa4pito vaatii huomattavasti energiaa ja ymp\xc3\xa4rist\xc3\xb6resursseja. Kun kompleksinen yhteiskunta kohtaa jonkin ongelman, kuten maatalouden heikentymisen, pyrkii se vastaamaan ongelmaan luomalla uuden kerroksen byrokratiaa, infrastruktuuria tai yhteiskuntaluokkia. _NEWLINE_P\xc3\xa4\xc3\xa4teoksessaan Tainter soveltaa malliaan kolmeen historialliseen romahtaneeseen kompleksiseen yhteiskuntaan, jotka ovat mayojen korkeakulttuuri, Chacon kanjonin pueblointiaanikulttuuri sek\xc3\xa4 Rooman valtakunta. Esimerkiksi Roomassa maatalouden tuottavuuden hitaasti heiketess\xc3\xa4 ja v\xc3\xa4est\xc3\xb6n kasvaessa henke\xc3\xa4 kohden k\xc3\xa4yt\xc3\xb6ss\xc3\xa4 olleen energian m\xc3\xa4\xc3\xa4r\xc3\xa4 laski. Roomalaiset 'ratkaisivat' ongelman valtaamalla naapuriensa energial\xc3\xa4hteit\xc3\xa4 (konkreettisesti t\xc3\xa4m\xc3\xa4 tarkoitti metalleja, viljaa, orjia jne.). Rooman valtakunnan kasvaessa kommunikaatioj\xc3\xa4rjestelmien, hallinnon ja linnoitusj\xc3\xa4rjestelmien kustannukset kuitenkin kasvoivat mukana. Lopulta kustannukset kasvoivat niin suuriksi, ett\xc3\xa4 uusien valloitusten hy\xc3\xb6dyt eiv\xc3\xa4t kattaneet ongelmanratkaisun kustannuksia, joita muodostui esimerkiksi vihollisten hy\xc3\xb6kk\xc3\xa4ysten ja satomenetysten my\xc3\xb6t\xc3\xa4. Domitianus ja Konstantinus Suuri pyrkiv\xc3\xa4t ratkaisemaan tilanteen kasvattamalla ja tiukentamalla hallintoa, mutta t\xc3\xa4m\xc3\xa4 vain johti v\xc3\xa4est\xc3\xb6\xc3\xb6n kohdistuneen rasituksen kasvuun. Valtakunta jakautui kahtia, joista l\xc3\xa4ntinen puolisko pian hajosi pikkuvaltioiksi. Rikkaampi it\xc3\xa4inen osa s\xc3\xa4ilyi pidemp\xc3\xa4\xc3\xa4n eik\xc3\xa4 varsinaisesti romahtanut, mutta se kuihtui hitaasti voimakkaiden naapureiden hy\xc3\xb6dynt\xc3\xa4ess\xc3\xa4 sen heikkoutta._NEWLINE_Yleisen olettaman mukaan L\xc3\xa4nsi-Rooman tuho oli katastrofi valtakunnan asukkaille. Tainter kuitenkin v\xc3\xa4itt\xc3\xa4\xc3\xa4, ett\xc3\xa4 se oli jopa toivottava tapahtuma aikakauden ihmisille, joiden elintaso itse asiassa kohosi romahduksen my\xc3\xb6t\xc3\xa4. Arkeologinen tutkimus on ihmisluiden avulla voinut osoittaa, ett\xc3\xa4 keskim\xc3\xa4\xc3\xa4r\xc3\xa4inen ravitsemustaso nousi romahduksen j\xc3\xa4lkeen monissa osissa valtakuntaa. Tavalliset ihmiset hy\xc3\xb6tyiv\xc3\xa4t imperiumin tuhosta, koska heid\xc3\xa4n ei en\xc3\xa4\xc3\xa4 tarvinnut investoida kalliin j\xc3\xa4rjestelm\xc3\xa4n yll\xc3\xa4pitoon. Tainter huomauttaa, ett\xc3\xa4 l\xc3\xa4nness\xc3\xa4 paikallisv\xc3\xa4est\xc3\xb6t monessa tapauksessa tervehtiv\xc3\xa4t hy\xc3\xb6kk\xc3\xa4\xc3\xa4vi\xc3\xa4 barbaareja vapauttajina.\n_START_SECTION_\nAleneva rajahy\xc3\xb6ty\n_START_PARAGRAPH_\nTainter aloittaa teoksensa kategorisoimalla aikaisempia, usein ep\xc3\xa4johdonmukaisia selityksi\xc3\xa4 yhteiskuntien romahduksista. Tainterin mukaan vihollisen invaasiot, satojen ep\xc3\xa4onnistumiset, n\xc3\xa4l\xc3\xa4nh\xc3\xa4d\xc3\xa4t, tautiepidemiat tai ymp\xc3\xa4rist\xc3\xb6ongelmat saattavat olla n\xc3\xa4enn\xc3\xa4isi\xc3\xa4 syit\xc3\xa4 romahdukselle, mutta lopullinen selitys l\xc3\xb6ytyy yhteiskuntien sis\xc3\xa4isest\xc3\xa4 rakenteesta, eli sosiaaliseen kompleksisuuten suunnattujen lis\xc3\xa4investointien rajahy\xc3\xb6dyn alenemisesta. N\xc3\xa4kemys poikkeaa esimerkiksi Jared Diamondin teoksesta Romahdus: Miten yhteiskunnat p\xc3\xa4\xc3\xa4tt\xc3\xa4v\xc3\xa4t tuhoutua tai menesty\xc3\xa4, jossa Diamond keskittyy ymp\xc3\xa4rist\xc3\xb6n kulumisesta aiheutuviin ongelmiin. Tainter my\xc3\xb6s esitt\xc3\xa4\xc3\xa4 tilastoja, joiden mukaan modernien teollisuusyhteiskuntien investoinnit energiaan, koulutukseen ja teknologiaan tuottavat alenevaa rajahy\xc3\xb6ty\xc3\xa4. Nykyaikainen globalisoituva maailma kohtaa monia samoja ongelmia, jotka tuhosivat muinaisia sivilisaatioita._NEWLINE_Tainter ei kuitenkaan ehdottomasti ennusta teollisuusyhteiskunnan romahdusta, sill\xc3\xa4 jokin teknologinen innovaatio tai uusi energianl\xc3\xa4hde saattaa ainakin v\xc3\xa4liaikaisesti kasvattaa investointien rajahy\xc3\xb6ty\xc3\xa4. Toisin kuin naapuriyhteiskuntien valtaaminen, joka aina lopulta tuottaa alenevaa rajahy\xc3\xb6ty\xc3\xa4, tuottavuuden kasvattaminen uusilla innovaatioilla on ainoa tapa ratkaista kompleksisuuteen kohdistuvien investointien alenevan rajahy\xc3\xb6dyn ongelma._NEWLINE_Tainter on julkaissut my\xc3\xb6s useita artikkeleita, joista Complexity, Problem Solving, and Sustainable Societies (1996) keskittyy ongelmanratkaisun energiakustannuksiin sek\xc3\xa4 energian ja kompleksisuuden suhteisiin ihmisten tuottamissa j\xc3\xa4rjestelmiss\xc3\xa4."